Poliisi seuraa jälleen vappuna tarkasti anarkistien vappukulkuetta.

Vappumarssijoiden kannattaa kiinnittää huomiota varustukseensa. Normaali lippu, jota käytetään lippuna on ihan jees, sanoo poliisi. Tietyt esineet kannattaa kuitenkin jättää kotiin.

Poliisin tietoon ei ole tullut mitään konkreettista uhkaa mahdollisista rähinöistä vapun tapahtumien yhteydessä.

– Esimerkiksi itsenäisyyspäivänä oli jo ennakolta sosiaalisen median debattia ja huolestuttavaakin sellaista. Vastaavaa ei ole nyt havaittavissa. Eli toivotaan, että kaikki menee normaalin mukavasti, sanoo ylikomisario Seppo Kujala Helsingin poliisista.

Helsingin poliisille on jo tullut ennakkoilmoituksia useista perinteisistä vappukulkueista. Anarkisteilta ilmoitusta ei ole ainakaan toistaiseksi tullut. Nettitietojen mukaan anarkistit ovat kuitenkin vappumarssia järjestämässä.

– Poliisi yrittää heidän kanssaan yhteistyössä saada sen asian hyvin menemään, vastaavalla tavalla kuin viime vuonna.

Toissa vuonna sen sijaan anarkistien vappukulkue ei mennyt ihan yhtä hyvin. Tuolloin poliisi takavarikoi marssijoiden teroitettuja lippukeppejä. Takavarikot laajenivat siinä määrin, että lopulta poliisin haltuun päätyi myös vasemmistolaisten lippusalkoja.

Muun muassa silloinen kulttuuriministeri Paavo Arhinmäki (vas.) puuttui ”astalogateen” ja poliisi lopulta palautti lippusalot pahoittelujen kera.

Kujala sanoo, että kiellettyjä esineitä väen kokoontumisissa ovat toisen vahingoittamiseen soveltuvat esineet. Toisin sanoen kaikki, mitä voidaan käyttää aseena, kuten puukot, pesäpallomailat ja vastaavat. Sellaiset kannattaa jättää kotiin.

– Mutta se on tietysti tulkintakysymys aina yksittäistapauksessa siinä paikalla, että mikä tällainen esine on, jota voidaan toisen vahingoittamiseen käyttää, Kujala sanoo.

– Mielenosoituksessa normaali lippu, jota käytetään lippuna on ihan jees. Mutta sitähän voi myös käyttää toisen vahingoittamiseenkin. Eli jos käyttötarkoitus on joku ihan muu, kuin mihin se on tarkoitettu, niin sellaiseen voi tarvittaessa puuttua.

Naamioitumiseen puututaan poliisin mukaan tapauskohtaisesti.­

Myös naamioituminen on Kujalan mukaan asia, joka vappukulkueessa katsotaan tapauskohtaisesti.

– Turhaan näihin ei ruveta puuttumaan, jos mitään uhkaa ei ole olemassa, hän sanoo.

Kun vappuna on paljon ihmisiä liikkeellä, on myös poliisi varannut resursseja siltä varalta, että jotakin tapahtuu.

– Kyllä meillä resursseja on, mutta tarkempiin määriin en ryhdy ottamaan perinteiseen tapaan mitään kantaa.

Tampereella ilmoitus on tehty toistaiseksi viidestä erilaisesta vappukokoontumisesta tai -marssista.

Myöskään Tampereen ilmoitetuista kokoontumisista ei toistaiseksi mikään aiheuta normaalista vapusta poikkeavaa reagointia poliisilta.

– Ilmoituksenhan voi toki tehdä vielä viimeistään kuusi tuntia ennen itse tilaisuuden alkua, sanoo ylikonstaapeli Nina Juurakko-Vesikko Sisä-Suomen poliisista.